Misha Dellinger ilmoitti erostaan perjantaina puolueen tiedotteen välityksellä. Nyt poliisi tutkii häntä kiihottamisesta kansanryhmää vastaan.

Misha Dellinger talvella 2018 vastavalittuna vasemmistoliiton läntisen alueen toiminnanjohtajana. HANNA LAASANEN

Poliisi on aloittanut rikostutkinnan vasemmistoliiton läntisen alueen toiminnanjohtaja Misha Dellingerin perustamalla Twitter-tilillä julkaistuista viesteistä. Tutkinnassa käytettävänä rikosnimikkeenä on tällä hetkellä kiihottaminen kansanryhmää vastaan.

Ylikomisario Jussi Helesvirta Lounais-Suomen poliisista vahvistaa, että asia on edennyt tutkintaan. Asiasta oli tehty eilen yksi rikosilmoitus.

– Katsoimme, että viestit olivat sen laatuisia, että tutkintakynnys ylittyy. Muut asiat tarkentuvat sitten esitutkinnan aikana, kertoo Helesvirta.

Erosi jo tehtävästään

Vihatilikohun keskiöön joutunut vasemmistoliiton läntisen alueen toiminnanjohtaja Misha Dellinger erosi tehtävästään aiemmin tänään. Puolue kertoi asiasta tiedotteella.

– Viime päivinä noussut kohu on syönyt luottamuksen, jota ilman ei ole mahdollista tehdä toiminnanjohtajan työtä. Siksi en voi tehdä muuta kuin kantaa vastuun tilanteesta ja irtisanoutua tehtävästäni. Kiitän kanssani työskennelleitä kuluneista vuosista ja pyydän anteeksi tuottamaani pettymystä, Dellinger sanoo tiedotteessa.

Vasemmistoliiton puheenjohtaja Li Andersson kommentoi aiemmin perjantaiaamuna tilannetta. Hänen mukaansa kaikki väkivalta ja sillä uhkailu on jyrkästi tuomittavaa.

– Vasemmistoliitto on rauhan liike, joka on sitoutunut tasa-arvoon, yhdenvertaisuuteeen ja ihmisoikeuksien kunnioittamiseen. Jokaisen vasemmistoliiton toimintaan osallistuvan on sitouduttava ihmisoikeuksiin ja väkivallattomuuteen. Julkisuudessa esillä olleet kirjoitukset ovat täysin ja yksinkertaisti tuomittavia eivätkä edusta millään tavalla vasemmistoliiton arvoja, Andersson sanoo.

– Arvostan Dellingerin päätöstä, joka osoittaa vastuunkantoa vaikeassa tilanteessa.

Misha Dellingerin irtisanoutuminen astuu voimaan välittömästi.

Aiemminkin kritiikkiä

Dellinger on ollut kohun keskellä miehen perustaman tilin vihatviittien tultua julki. Hänen toimintansa aiheutti isoja otsikoita ja kriittistä keskustelua jo vuonna 2015.

Vasemmistonuoria 2015-2017 johtaneen Anni Ahlakorven mukaan syynä oli Dellingerin Facebook-kirjoitukset kesällä 2015. Turkulainen Dellinger toimi tuolloin vasemmistonuorten Varsinais-Suomen piirisihteerinä.

Dellinger makusteli Facebookissa Ruotsin kuninkaallisten ampumisella kesällä 2015.

– Eniten mua kiinnostaa, et miksei noita oo ammuttu jonkun ladon alakerrassa ja jouduttu ampumaan pari kertaa, koska vaatteisiin ommellut jalokivet on suojanneet luodeilta, Dellinger kirjoitti.

Ahlakorven mukaan Dellingerin kirjoituksesta keskusteltiin tuolloin Dellingerin kanssa.

– Totta kai sellainen sisältö on täysin tuomittavaa ja se otettiin erittäin vakavasti. Ei sitä voi millään tavalla selitellä tai peitellä millään huumorilla, Ahlakorpi kertoi Iltalehdelle perjantaina.

Turun Sanomat (TS) uutisoi asiasta tuoreeltaan kesällä 2015. Dellinger kommentoi FB-kirjoituksiaan TS:lle kuittaamalla ne huumoriksi.

– Ei varmaan ole yllätys, että alatyylikoomikon Facebook-sivulla voi olla alatyylistä juttua. Olen pahoillani, jos joku on tästä mielensä pahoittanut, Dellinger kommentoi TS:lle 2015.

Dellinger kertoi TS:lle kommentin olleen ironinen heitto, jonka hän kirjoitti yksityishenkilönä stand up -koomikko Joonas Korhosen seinälle.

– Tarkoitukseni oli viitata siihen, mitä Venäjän hallitsijoille aikanaan tapahtui ja kysyä, miksi historia ei Ruotsissa kulkenut samoin. En lukeudu monarkian faneihin, mutta missään tapauksessa en sanonut, että ketään pitäisi ampua. Harmi, jos tämä ei avaudu lukijalle, Dellinger lisäsi.

Myös Korhonen on kommentoinut tapausta Facebook-sivullaan, kun Dellingerin vanha Facebook-kommentti nostettiin uudelleen tapetille vihaprofiilikohun myötä.

– Meistä jokainen varmasti sanoo typeriä asioita elämänsä aikana, mutta kaikenlainen väkivalta sekä siihen yllyttäminen on täysin tuomittavaa toimintaa ja kaikki mahdolliset väärinkäsitykset oikaistakseni haluan sanoa selkeästi, että yhteiskunnassa ei ole minkäänlaista sijaa vihapuheelle eikä vihateoille, kirjoittaa Korhonen.

Toiminnanjohtajaksi 2018

Vaikka tapaus nousi otsikoihin ja Dellinger sai vasemmistonuorilta nuhteet, se ei estänyt häntä nousemasta vasemmistoliiton hierarkiassa.

Valtiotieteiden maisteri ja kokki Misha Dellinger, 43, valittiin vasemmistoliiton läntisen alueen (Varsinais-Suomi, Satakunta ja Häme) toiminnanjohtajaksi tammikuussa 2018.

Iltalehden tietojen mukaan hän kuuluu vasemmistoliiton puheenjohtajan, niin ikään Turusta olevan opetusministeri Li Anderssonin lähipiiriin.

Täydennetty kello 14.28 poliisin tietojen pohjalta.

Lisätty kello 16.05 linkki Joonas Korhosen Facebook-vastineeseen ja siteerattu sitä.